**ข่าวประชาสัมพันธ์**

**U APP กรุงไทยสุดปัง ปฏิวัติวิถีชีวิตนักศึกษา 5 มหาวิทยาลัยใหญ่สู่ดิจิทัลไลฟ์ที่ครบวงจร**

 วันนี้ (13 กรกฎาคม 2563) **นายพิชิต จงสฤษดิ์หวัง** ผู้ช่วยกรรมการผู้จัดการใหญ่อาวุโส สายงานกลยุทธ์และผลิตภัณฑ์รายย่อย ธนาคารกรุงไทย **รศ. ดร.วีระพล ทองมา** อธิการบดี มหาวิทยาลัยแม่โจ้**รศ. ดร.วัชรินทร์ กาสลัก** อธิการบดี มหาวิทยาลัยบูรพา **รศ. ดร. คมสัน มาลีสี** รองอธิการบดีอาวุโสฝ่ายบริหารทรัพยากรและบริการ สถาบันเทคโนโลยีพระจอมเกล้าเจ้าคุณทหารลาดกระบัง **รศ. ดร. สุวิทย์ วุฒิสุทธิเมธาวี** รองอธิการบดีฝ่ายบริหาร มหาวิทยาลัยวลัยลักษณ์ และ **ผศ. ดร.เด่นพงษ์ สุดภักดี** รองอธิการบดีฝ่ายดิจิทัล มหาวิทยาลัยขอนแก่น ร่วมกันเปิดตัว University Application ที่เชื่อมโยงระบบการทำธุรกรรมดิจิทัลของธนาคารกับทุกกิจกรรมในรั้วมหาวิทยาลัยไว้ในที่เดียว เพื่อขับเคลื่อนสู่การเป็นมหาวิทยาลัยอัจฉริยะด้านดิจิทัลไลฟ์สไตล์ ที่สอดคล้องกับ New Normal และเตรียมเชื่อมต่อ Digital Healthcare ไปยังโรงพยาบาลในสังกัดของมหาวิทยาลัย เพื่อสร้างดิจิทัลไลฟ์สไตล์แบบครบวงจร ณ Innovation Lab ธนาคารกรุงไทย สำนักงานใหญ่

**นายพิชิต จงสฤษดิ์หวัง** เปิดเผยว่า ในฐานะธนาคารพาณิชย์ของรัฐ ธนาคารได้สนับสนุนนโยบายของภาครัฐอย่างต่อเนื่อง โดยเฉพาะด้านการศึกษา ด้วยการร่วมมือเป็นพันธมิตรเพื่อสนับสนุนมหาวิทยาลัยอัจฉริยะชั้นนำด้านดิจิทัลไลฟ์สไตล์ให้กระจายไปทั่วประเทศ ล่าสุดได้ร่วมมือกับมหาวิทยาลัยชั้นนำ 5 แห่ง ใน 5 ภูมิภาค ในการแลกเปลี่ยนข้อมูลและทำงานร่วมกันผ่าน Krungthai Digital Platform รวมทั้งผลักดัน University Application ที่สามารถเชื่อมระบบสารสนเทศได้อย่างมีประสิทธิภาพ รองรับทุกมิติดิจิทัลไลฟ์สไตล์ทั้งนักศึกษา อาจารย์ และบุคลากร ในการใช้ชีวิตอย่างสะดวกสบายและคล่องตัว ด้วย Virtual ID เพื่อยืนยันตัวตนและใช้แทนบัตรนักศึกษาหรือบุคลากร รวมถึงการสแกน QR Code เพื่อเช็กชื่อเข้าชั้นเรียน เช็กตารางการเดินรถเพื่อวางแผนการเดินทางภายในมหาวิทยาลัย อัพเดทข่าวสารและกิจกรรม แจ้งเตือนตารางเรียนหรือการยกเลิกชั้นเรียน และสามารถลงทะเบียนเรียนแต่ละภาคการศึกษาได้ทุกที่ รวมทั้งชำระค่าสินค้าและบริการแบบไม่ต้องใช้เงินสดโดยสามารถทำรายการและเลือกชำระเงินผ่าน University Application พร้อมรับสิทธิประโยชน์ที่เลือกได้ตามไลฟ์สไตล์  ซึ่งสอดคล้องกับ New Normal

นอกจากนี้ ธนาคารยังได้วางระบบชำระเงินอิเล็กทรอนิกส์ ให้กับร้านค้ากว่า 1,000 ร้าน ภายในและโดยรอบมหาวิทยาลัย  เพื่อรองรับการชำระเงินด้วย QR Code ผ่าน University Application โดยร้านค้าเพียงดาวน์โหลดแอปพลิเคชันถุงเงิน เพื่อรับชำระเงิน ซึ่งจะแจ้งเตือนทันทีเมื่อมีเงินเข้า ช่วยบริหารจัดทางการเงินให้กับพ่อค้าแม่ค้าด้วยระบบที่มีความปลอดภัยสูง มุ่งหน้าสร้างสังคมไร้เงินสด (Cashless Society)

**รองศาสตราจารย์ ดร.วีระพล ทองมา** เปิดเผยว่า “ในส่วนของมหาวิทยาลัยแม่โจ้ นอกจากกลุ่มนักศึกษา อาจารย์ และบุคลากรแล้ว เรายังมีเครือข่ายเกษตรกรจากทุกภาคส่วนทั่วประเทศ ซึ่งแม่โจ้เป็นศูนย์กลางในการส่งเสริมองค์ความรู้และนวัตกรรมใหม่ๆ ด้วยแนวคิดเกษตรอัจฉริยะ Smart Agriculture เพื่อภาคการเกษตรไทย และจากสถานการณ์ล่าสุดของวิกฤติไวรัสโควิด – 19 ได้แสดงให้เห็นถึงการเรียนรู้และปรับตัวอย่างมากบนโลกออนไลน์ ทำให้กลุ่มเกษตรกรเกิดความตื่นตัวที่จะพัฒนาศักยภาพและสังคมเกษตรให้เข้าสู่ตลาดการค้าบนโลกออนไลน์เพิ่มมากขึ้น ซึ่งทางมหาวิทยาลัยจะได้มุ่งต่อยอดกลุ่มเกษตรกรยุคใหม่ให้สามารถใช้เทคโนโลยีทำการเกษตรอย่างมีประสิทธิภาพมากยิ่งขึ้น

**รศ. ดร.วัชรินทร์ กาสลัก** กล่าวว่า ตามแผนนโยบายของรัฐบาลในการจัดทำเมืองอัจฉริยะด้วยการนำนวัตกรรมที่ทันสมัยสร้างระบบโครงสร้างพื้นฐานดิจิทัลให้สอดคล้องกับความเป็นอยู่ของคนในท้องถิ่น มหาวิทยาลัยบูรพาซึ่งเป็นสถาบันที่ตั้งอยู่ในพื้นที่เป้าหมายหลักของแผนงานดังกล่าว จึงร่วมเป็นส่วนหนึ่งในการผลักดันการสร้าง Smart City ให้กับเมืองชลบุรี โดยเริ่มจากการพัฒนาสังคมขนาดเล็กภายในรั้วสถาบันโดยการสร้างมหาวิทยาลัยอัจฉริยะร่วมกับธนาคารกรุงไทย และต่อยอดไปยังโรงพยาบาลมหาวิทยาลัยบูรพา ซึ่งอยู่ระหว่างการหารือร่วมกันเพื่อแลกเปลี่ยนข้อมูลและเชื่อมต่อระบบ Smart Healthcare ซึ่งแผนงานทั้งหมดนี้นับเป็นการสนับสนุนนโยบายของรัฐบาลเพื่อพัฒนาระบบการให้บริการ ตอบโจทย์การยกระดับคุณภาพชีวิตของประชาชนให้ดีขึ้น มีความสุข และยั่งยืน

**รศ. ดร. คมสัน มาลีสี** กล่าวว่า KMITL University Application ที่เชื่อมโยงกับแอปพลิเคชั่น เป๋าตัง ช่วยอำนวยความสะดวกให้กับนักศึกษาและบุคลากรที่สนใจในการชำระเงินผ่าน QR Code ที่ร้านค้า เพื่อรองรับพฤติกรรมการใช้จ่ายในรูปแบบอิเล็กทรอนิกส์กันมากขึ้น นอกจากนี้ แอปพลิเคชั่นดังกล่าว จะถูกนำมาใช้เป็นแพล็ตฟอร์มหลักในการรองรับการดำเนินกิจกรรมภายใต้ศูนย์ความร่วมมือที่ทางสถาบันได้ร่วมกับกรุงไทย ผ่านศูนย์นวัตกรรม NEXT Creator Space (NEXT Lab) ซึ่งเป็นความร่วมมือด้านการส่งเสริมและพัฒนาเทคโนโลยีด้านต่างๆ ผ่าน KMITL University Application เพื่อเชื่อมโยงการใช้ชีวิตในโลกดิจิตอล ตลอดจนผลักดันให้สถาบันฯ ได้ก้าวสู่ Digital University อย่างแท้จริง

**รศ. ดร.สุวิทย์ วุฒิสุทธิเมธาวี** กล่าวเพิ่มเติมว่า ตามนโยบายและวิสัยทัศน์ของมหาวิทยาลัยวลัยลักษณ์ ที่เน้นการเชื่อมโยงระบบสารสนเทศทางการศึกษาของมหาวิทยาลัยในหลาย ๆ ด้าน ให้สอดคล้องกับวิถีชีวิตของนักศึกษา อาจารย์และบุคลากรในยุคดิจิทัล ด้วยการนำเทคโนโลยีเข้ามาปรับใช้กับระบบการเรียนการสอน เปลี่ยนให้มีรูปแบบที่ทันสมัยเข้ากับสภาพแวดล้อมในปัจจุบันที่เป็นการพัฒนาให้เหมาะสมกับนักศึกษา อาจารย์ และบุคลากรในยุค New Normal ได้เป็นอย่างดี และขณะนี้อยู่ระหว่างการเชื่อมระบบตารางรถไฟฟ้าของมหาวิทยาลัยที่ให้บริการภายใน เพื่ออำนวยความสะดวกให้กับนักศึกษาและบุคลากรของมหาวิทยาลัย ได้เดินทางสะดวกและคล่องตัว และสนับสนุนการเดินทางโดยรถสาธารณะเพื่อตอกย้ำการสร้าง Smart Green University

**ผศ. ดร.เด่นพงษ์ สุดภักดี** กล่าวว่า การพัฒนาเทคโนโลยีสารสนเทศเป็นไปอย่างก้าวกระโดด มหาวิทยาลัยขอนแก่นจึงให้ความสำคัญเรื่องการวิจัยและพัฒนาเทคโนโลยีอย่างต่อเนื่องเพื่อรับมือกับการดำเนินงานและการใช้ชีวิตรูปแบบใหม่ในโลกดิจิทัล พร้อมร่วมกับธนาคารกรุงไทยพัฒนา University Application นับเป็นอีกก้าวที่สำคัญในการนำเทคโนโลยีมาปรับใช้ให้เข้ากับชีวิต​ประ​จำวัน​​ของนักศึกษาและบุคลากร และเป็นการยกระดับคุณภาพระบบการเรียนการสอนให้มีความทันสมัย ก้าวเข้าสู่มหาวิทยาลัยดิจิทัล​ได้อย่างเต็มตัว

**นายพิชิต จงสฤษดิ์หวัง** กล่าวปิดท้ายว่า จากการพัฒนาระบบโครงสร้างพื้นฐานต่าง ๆ ด้วยการใช้เทคโนโลยีของธนาคาร ซึ่งเป็นสถาปัตยกรรมทางการเงินแบบเปิด ที่พร้อมเชื่อมโยงกับหน่วยงานในกลุ่มมหาวิทยาลัยและการศึกษา ทั้งข้อมูลบัญชี การบริหารจัดการหอพักผ่าน Krungthai Dormitory Application ซึ่งกลุ่มมหาวิทยาลัยและการศึกษา เป็น 1 ใน 5 Ecosystems หลักที่ธนาคารมุ่งเน้น นอกเหนือจากกลุ่มหน่วยงานภาครัฐ กลุ่มการชำระเงิน กลุ่มสุขภาพและการรักษาพยาบาล และกลุ่มระบบขนส่งมวลชน อีกทั้ง ได้ขยายการเชื่อมโยงข้อมูลข้ามอุตสาหกรรม เพื่อเชื่อมโยงทุก Ecosystem ของธนาคารให้สมบูรณ์ รวมทั้งนำเทคโนโลยีมาสนับสนุนการดำเนินงาน เช่น กลุ่มสุขภาพและการรักษาพยาบาล เชื่อมต่อระบบ Digital Healthcare กับโรงพยาบาลสามารถเข้าถึงสิทธิ์ภาครัฐได้ง่ายขึ้น ระบบขนส่งมวลชน ที่รับชำระค่าโดยสารแบบไร้เงินสด เป็นต้น และเตรียมพบกับกิจกรรมที่จะสร้างประสบการณ์ในการเชื่อมโยงทุกมิติของการใช้ชีวิตสู่การเป็น Digital Lifestyle University ภายในเดือนสิงหาคมนี้

ฝ่ายกลยุทธ์การตลาด

โทร.0-2208-4174-8

13 กรกฎาคม 2563